गुरुग्राम,
दिल्ली से लगे हरियाणा के गुरुग्राम में 39 वर्षीय एक डॉक्टर ने मंगलवार को आठवीं मंजिल से कूदकर जान दे दी। इससे पहले उन्हाेंने फाेन कर पत्नी से कहा कि वह खिड़की से कूदकर मरने जा रहे हैं। घटना सेक्टर-47 स्थित ईवो अपार्टमेंट की है। डाॅक्टर की पहचान सुरजीत कुमार साहा के रूप में हुई है। साहा मूलत: नेपाली थे। उन्हाेंने 2005 में भारत की नागरिकता ले ली थी। वह गुरुग्राम के मेदांता अस्पताल में लीवर ट्रांसप्लांट सर्जन थे।
पुलिस के अनुसार, साहा अपने गुरुग्राम के फ्लैट में अकेले रह रहे थे, जबकि उनकी पत्नी लक्ष्मी और छह साल की बेटी कोलकाता में रहती हैं। पत्नी से तलाक के मामले में मंगलवार काे ही काेर्ट में सुनवाई थी। फ्लैट से सुसाइड नोट मिला है, जिसमें उन्होंने किसी को दोषी नहीं ठहराया है। पुलिस ने कहा कि साहा ने घटना से पहले पत्नी से फोन पर बातचीत की थी, उस बातचीत में साहा ने पत्नी काे कूदने की बात कही। यह सुनकर उनकी पत्नी ने तुरंत गुरुग्राम पुलिस को तुरंत फोन पर इसकी सूचना दी।